khistorydata/jeongjo-sjw-relations huggingface dataset:
정조 16년
奉朝賀鄭存謙領敦寧洪樂性領府事李福源左議政蔡濟恭箚曰伏以卽伏見獻議批旨有九宗依聖國已施之律令該府擧行之敎矣先朝受敎旣以已遲晩未結案者勿爲追施昭垂禁令便作王府關石聖上之必欲遵以勿失非敢曰不宜將順然逆賊亦有多般分數先朝禁令未必爲凶如九宗者設也況九宗非特當宁之逆實先大王之劇逆也非特先大王之劇逆實景廟之劇逆也以有先大王之受敎不能行孥籍於景廟之劇逆則以先大王平日至孝至友之心以爲當乎否乎我聖上一言一事輒以先王之心爲心所貴乎遵先者不但在乎法令之間必思其志意聽於無聲善推而善行方可謂之大孝以是言之九宗孥籍之典何可更待廷臣之議而有所持疑也伏乞亟命王府逆賊九宗夬施孥籍少洩天地神人之憤幸甚取進止答曰省箚具悉卿等之懇筵敎悉之又略及於書啓之批矣仍傳曰此批答遣史官傳諭
정조 16년
全羅監司鄭民始疏曰伏以主辱臣死古今之通義也臣不忠無狀冥頑謭劣前後凶逆之詬天誣聖殆載籍之所未有而旣不能碎首沬血以鋤凶徒又未能剖胸剚腹以效臣節式至今日忍又見逆星之凶疏詬罵誣逼益無所不至倫彝斁矣義理塞矣駭憤飮泣不覺髮豎膽掉直欲食肉寢皮廷臣之疏啓迭發聲討方嚴而殿下乃以惜其官名歸之鄕闇爲敎尙今靳允不審聖明或疑其心出於無知無識而不似其跡歟臣愚以爲其心之窮凶叵測百倍於其跡也上款事有不敢窮竟其說重慼我聖心而事關懲討不容不打破臣請冒萬死歷陳之猗歟聖念終始典學恒日之所以留心寓意者不越乎典墳萬機之暇不捨晝夜臣等區區之忱每以聖工過於勤苦有妨保嗇爲慮而猶不忍頻御經筵則此正今日群下不忍言不敢言者也在庭諸臣孰不知之則噫彼逆星亦有耳豈獨不聞不知乎渠雖曰不聞不知云爾其疏中自此或別有微意以下至四字凶言是果無心之發乎旣曰未詳其所以然又曰不必然云則渠果知其所以然矣始爲隱謎之說中作閃弄之端而結之以凶言辭意凶譎腸肚呈露雖使渠自爲分疏必無以掩其眞贓噫嘻旣知君父隱痛之意而故爲不道之說上逼莫重之地是其窮凶絶悖豈但爲聖明之逆臣乎言之及此悲憤抑塞至若下款所稱倡優女樂凶悖之言亦至此極耶不邇聲色卽我聖德之素自然而至痛在心長時銜恤臨御以來曾未有紛華遊衍之事大小臣民之所共知渠雖譸張謊說滓濊太淸其可得乎最可痛惋者新恩之率倡將臣之張樂何關於聖德而假托傳說忽地拖引全沒本事單辭況去有若聖明之親有是事者然故作陳勉之語以惑四方之聽其造謀用意已萬萬陰狡伏況渠輩尙敢復以禁苑女樂等說忍能萌心筆書以達於聖明之前哉上下兩段語勢似殊中間旨意脈絡相關是其意不但止於厚誣聖德而已則此誠振古所未有之君讎國賊且伏見金履素疏本則其私書中遣辭之抑勒用意之巧滑百倍於疏中句語而至曰初不知至痛云云尤不禁眥裂而骨寒嗚呼環東土含生之倫孰有不知殿下情事者而其曰不知云者是果眞箇不知乎知之而故曰不知則凶逆之情節於是益彰醞釀排布是豈一朝一夕之故而決非出於鄕闇無知之致噫嘻痛矣此豈逆星獨鍾戾氣而然哉魯禧諸賊始俑誣逼譸張之凶圖種下生種一脈相傳前後凶徒無不紹述其餘意而今此逆星兼戊己乙丙之凶萃于一身自其口發之斷案已具何可一刻容貸於覆載之間而聖明之持難似疑其心跡或殊乃於必誅之賊猶致詳愼之意甚盛德也然而其心之百倍其跡節節綻著則快施顯戮以洩神人之憤不可暫緩臣平生藉手只是嚴懲討明義理六字職雖藩屛身帶閣銜又況亂臣賊子人得以誅之而自見逆星之凶疏已過旬日忍使讎賊尙留地上悲憤弸中誓不俱生不避煩瀆之罪敢此陳列伏乞聖明特從諸臣之請亟將逆星明正典刑以樹人紀以懼亂賊千萬幸甚臣無任云云答曰省疏具悉予心豈不及於卿等之心而然乎卿須思之
정조 16년
判義禁洪檍等疏批答曰省疏具悉大臣收議之批已處分矣左承旨申耆等疏批省疏具悉大臣收議之批已處分矣副應敎李太亨疏批省疏具悉大臣收議之批已處分矣校理尹光普疏批省疏具悉大臣收議之批已處分矣原本未下校理沈興永疏批省疏具悉大臣收議之批已處分矣副校理宋祥濂疏批省疏具悉大臣收議之批已處分矣
정조 16년
壬子閏四月二十日辰時上御誠正閣左副承旨右副承旨同副承旨入侍時左副承旨林濟遠右副承旨尹弼秉同副承旨金孝建假注書鄭尙愚記事官洪樂游林景鎭以次進伏訖命讀公事書判付訖命濟遠書傳敎曰都承旨左承旨聞有實故竝許遞前望單子入之待下批牌招察任又命書傳敎曰詞訟劇地不可曠務未肅拜判尹許遞政官牌招開政差出又命書傳敎曰承旨房仍又命書大臣收議批答訖濟遠等曰大臣收議雖未知措語之如何而九宗卽亘古所未有之凶逆旣已遲晩之後何可以跟脚之未及捧不施孥籍之典乎上曰九宗凶言萬剮猶輕徑斃後極律豈待諸臣之言而先朝受敎卽金石之典未捧結案者雖遲晩勿許追施此句語諸大臣似未認得矣濟遠等曰率由舊章之聖意臣等非不欽仰而至於此賊先朝受敎恐不必遵用矣法者心之所由出心與法自有本末之序以先朝之心爲心則孥籍之典必不待於結案與否矣上曰大抵九宗凶言予則曰專由於義理晦塞人心滔溺世無扶植倫綱之人故也且九宗之招一邊之人言議常如此云於此可知非獨一九宗也世道之憂容有極哉若使一邊之人嚴於義理明目張膽則豈有九宗之凶言乎方今先務唯在於矜式之人闡明彝倫辨別忠逆而已不在於九宗之追施與否矣不然則雖殺百九宗竟何益乎濟遠等曰聖敎誠至當而如九宗輩追施極律然後庶可爲懲創之道矣濟遠曰今因言端不勝憤痛敢此仰達矣柳星漢豈不如九宗乎詬天罵日語意之窮凶與九宗一而二二而一也而尙未施當律輿情之憤鬱其當如何耶上曰星漢疏之下款虛謊之說付之一笑至於上款語無論心跡之如何其罪不可以尋常律處之又若究問則追提不敢言之事說往說來之際予心當如何近來章奏中句語誠不忍聞不忍見予豈欲賜批蓋本事今日廷臣亦有未得領會者則其在生道示人之義不得已略言於頃日重臣疏批中矣命退承史以次退出
정조 16년
行都承旨李祖源牌不進行左承旨徐龍輔坐右承旨林濟遠坐直左副承旨未差右副承旨末差同副承旨金孝建坐直注書李海淸仕一員未差假注書鄭尙愚仕直事變假注書任㸁仕
정조 16년
林濟遠啓曰大司憲李洪載執義李普天持平洪克浩柳誨引避退待掌令金星甲在外李柱延疏批未下監察茶時之意敢啓傳曰知道
정조 16년
金孝建啓曰來二十五日朝參日次矣敢啓傳曰停
정조 16년
金孝建啓曰輪對官來待矣敢啓傳曰入侍
정조 16년
徐龍輔啓曰左副承旨金履翼右副承旨尹弼秉今日不爲仕進牌招何如傳曰許遞前望單子入之待下批牌招察任
정조 16년
傳于金孝建曰都承旨入侍
정조 16년
以承旨房望傳于林濟遠曰仍
정조 16년
金孝建啓曰訓鍊大將徐有大時無職名令該曹口傳付軍職何如傳曰允
정조 16년
兵曹口傳政事副司直單徐有大
정조 16년
林濟遠啓曰劇賊經斃於遲晩之後臺啓方張於收拿之律九宗應坐各人之姑先拘囚以待結末自是應行之事而今至許多日置而不問任其自在事未前聞萬萬驚駭未卽知委之責在於金吾不能擧行之罪在於捕廳該府堂上該廳大將所當重勘而本院請推之外無他可施之罰何以爲之敢稟傳曰當該金吾堂上從重推考捕將事萬萬駭然爲先越俸一等委折問啓
정조 16년
徐龍輔啓曰因本院啓辭當該金吾堂上從重推考捕將事萬萬駭然爲先越俸一等委折問啓事命下矣問于左邊捕盜大將趙圭鎭右邊捕盜大將趙心泰處則圭鎭以爲凡逆賊之應坐各人等自義禁府有拘囚分付然後自捕廳有擧行之例而今番無分付故定校卒守直而未及拘囚矣今伏承問啓之命萬萬惶恐不知所達云心泰以爲臣於九逆經斃之時適待罪金吾堂上故與僚堂聯章仰請其拏籍之典則劇逆支屬不可任其行止往復京兆申飭當部以爲着實保授之地而臣亦自捕廳定逆校卒各別守直以待結末矣今以不爲拘囚伏奉問啓之命惶懍震越不知所達云矣敢啓傳曰知道
정조 16년
傳于徐龍輔曰聞筵敎而草記豈可如是不爲乎金吾諸堂一竝遞差
정조 16년
金孝建啓曰司諫院司諫李周顯下諭後過限不上來依定式遞差傳旨及禁推傳旨捧入之意敢啓傳曰知道
정조 16년
金孝建啓曰副應敎李太亨校理沈興永副校理宋祥濂牌不進罷職傳旨今方捧入校理尹光普疏批未下副修撰崔顯重傳旨未下應敎李殷模副校理申馥修撰金翰東金熙稷副修撰李遇濟俱在外玉堂上下番俱空已至多日事甚未安未差之代政官牌招開政差出待下批牌招以爲入直之地何如傳曰允在外玉堂許遞
정조 16년
有政吏批判書金履素在外參判金憙進參議徐邁修牌不進承旨金孝建進啓曰判書金履素在外參議徐邁修牌不進小臣獨政未安何以爲之敢稟傳曰仍爲之柳雲羽爲司諫成德雨爲校理尹致性爲副校理李義駿爲修撰韓光植爲副修撰吳載純爲判義禁金思穆鄭存中爲知義禁李亨元爲同義禁徐有防爲刑曹判書黃昇源爲刑曹參判尹東晩爲刑曹參議李在學爲左尹鄭時采爲瑞山郡守
정조 16년
兵批判書李秉模進參判李鎭復病參議李濟萬入直進參知申獻朝病右承旨林濟遠進具㢞魚錫定爲副摠管李東芳爲景福將副護軍李昌培李尙謙李尙說尹守默李殷模副司直徐有隣洪明浩李亨元金履翼尹弼秉申馥副司果金翰東金熙稷李遇濟竝單付李煥爲訓鍊副正都摠管具㢞
정조 16년
以刑曹都囚徒戶曹書吏囚禁事傳于林濟遠曰放送該郞放送時使之一體放送而尙今滯囚當該司謁從重推考
정조 16년
林濟遠以二所巡廳言啓曰去夜初更四點量犯夜人別監韓廷有朴仁甲等執捉可以爲之敢稟傳曰知道令兵判各別嚴棍懲礪可也
정조 16년
金孝建以兵曹言啓曰因二所巡廳草記去夜犯夜人別監韓廷有朴仁甲等令兵判各別嚴棍懲礪可也事命下矣依傳敎犯夜人別監韓廷有朴仁甲等各別嚴棍十五度之意敢啓傳曰知道
정조 16년
金孝建以義禁府言啓曰頃因全羅監司鄭民始狀啓司僕寺覆啓內旌義前縣監任光鉉拿問勘處事允下而時在京畿楊根地云故發送羅將使之拿來矣卽接楊根郡守宋啓來牒呈則任光鉉已爲身故云罪名勿論何如傳曰允
정조 16년
行判敦寧府事李命植行司直吳載純洪檍判敦寧府事李灃行司直李敏輔行副司直尹蓍東李𡊠沈豐之兵曹判書李秉模右參贊宋載經知中樞府事金頤柱行副司直鄭存中趙瑍李復永李柱國及第沈頤之吏曹參判金憙戶曹參判金持默禮曹參判申光履漢城府左尹徐有大右尹黃昇源兵曹參判李鎭復行副司直魚錫定前參判洪秉纘前承旨李亨元同敦寧府事李鎭翼行訓鍊院正李漢豐行副護軍申大顯任嵂姜五成邊慶遇吳載熙李應赫李源及第李祖承吏曹參議徐邁修禮曹參議申耆工曹參議姜垣行副司直李師濂吳載紹金光岳李命彬尹弘烈前承旨金履翼大司成金方行行副司直李翼晉洪義榮尹行任李喆模權裕兵曹參議李濟萬參知申獻朝敦寧都正趙鎭寬行副司直鄭益祚徐郁修兪彦脩安鼎大金勉柱靈光郡守金載翼前司諫權恢及第徐有成奉常寺判官李東埴前掌令金禧爕兵曹佐郞李明淵掌樂院正洪樂恒前獻納朴瑞源典籍朴載淳前校理李羽晉前修撰吳鼎源前正郞金達淳副司果李泰賢金羲淳申曮李翊模張至顯前校理沈興永副司果尹之鉉直講任長源兵曹佐郞鄭觀輝前校理沈能翼前正言張至冕前持平權中憲右通禮金鼎國兵曹佐郞李羲甲兵曹正郞郭龍濟前持平崔履亨吏曹正郞鄭㝡成吏曹佐郞金致光副司直李運行前正言韓商新及第徐有聞安策魚用謙等疏日伏以臣噫嘻痛矣義理晦塞倫彝斁絶窮天地亘古今所未有所未聞千妖萬惡之九宗者出矣王府輸款至憯至獰帳殿納供愈出愈悖以渠讎國之逆肚肆發滅理之凶言使我環東土含生之倫擧將陷於夷狄禽獸之域天下寧有是耶凡在今日衣冠之列者若不明目張膽沬血飮泣痛辨義理打破窩窟汲汲然如不及則國不得爲國人不得爲人而倫彝物則掃地而盡而已矣嗚呼恭惟我景宗大王四載臨御一心寅畏盛德大業昭載於簡策深仁惠澤洋溢於綋埏而以因心則友之德精一執中之傳深念三宗之繼體誕擧貳極之顯冊授受光明竝日月而齊曜義理正大建天地而不悖以基我宗枋億萬年無疆之休猗歟盛哉於不顯乎亦粵我先大王愛敬出於天性孝悌通乎神明寅承付畀之重恪盡繼述之道凡諸崇奉之節追慕之誠兢兢業業洞洞屬屬五十年如一日求諸往牒無與比隆顧今臣民莫非二聖人遺黎裔胄則於戲不忘之思親賢樂利之心如勳華之咸戴如文武之重光淪肌浹髓銷鑠不得者此固天理人情之所同得而所自然也噫彼逆九抑獨何心忍發窮凶極惡大逆不道之言滅倫干紀乃至此極也仙陵入望松柏已抱今於七紀之後忽生滔天之逆擧國臣庶孰不腐心痛骨必欲手磔口臠而若臣等之所大懼者徒知此賊之劓滅無遺而不思所以劓滅此賊之所自出則雖顯加孥戮之典快施破瀦之律是與不討無異何足以昭揭旣晦之義理維持旣斁之倫彝哉嗚呼世級日降人心日溺朝無老成之典刑野乏讀書之遺逸凶徒醜類潛蹤匿跡略不顧憚恣意蘖芽便作逋逃之藪轉成射天之圖以殿下聖明豈不洞燭源委而獨恨夫旣燭其然而處分擧措之不能無憾也大禹鑄鼎不逢不若昏衢秉燭不迷所向今若鼎之不鑄而責其不逢燭之不秉而責其不迷則亦安有是理也明正關和卽大禹鑄鼎之意痛拔根柢卽昏衢秉燭之義而關和之典尙不亟擧況可論於根柢之痛拔哉臣等請以拔根之道爲殿下陳之不見其形願察其影誠切至之論而彼九宗者逆雖滔天惡雖極地渠不過幺麽卑賤之一物也以理推之不啻罔兩之於影而星漢卽所謂眞箇影子也九宗雖斃星漢尙在則一鞫星漢根柢可拔殿下何所留難而尙此靳持渠疏之上款下款孰非罔測之言而若其傳法於戊己護神於乙丙必欲上逼莫重下惑群聽惟恐凶言之不播或慮凶謀之不售暗連魯禧之腸肚顯肆麟謙之煽動詬罵之憯甚於稱兵譸張之計急於燎原之凶之逆天地之所監臨鬼神之所必誅而重以表裏九宗如鬼如蜮此方嚴討而彼忽佯狂同條共貫甘心死黨之狀十手所指萬目難掩渠雖家置一喙安敢抵賴於與九宗一而二二而一之心與跡也凶言者星九而主張者必有其人首犯者星九而醞釀者必有其本假使九宗尙保凶喘發捕嚴訊一日爲急今於九宗徑斃之後又可以伈泄度了不究其緣影而尋形由枝而及根痛拔凶逆之本永杜禍亂之階也哉此臣等所以不但以九宗孥籍之擧爲急而必以嚴鞫星漢之爲愈急也臣等非不知追施之有禁而治逆之常法非九宗之可擬殿下雖靳於訊鞫之群請而凶窩之斯得捨星漢而奚由嗚呼世道不幸雖或分裂如賊九者不知爲何物而敢於遲晩之供忽發叵測之說陰兇巧慝罔有紀極臣等之痛心疾首憤不欲生尤倍他人玆敢進伏朝房相率陳籲伏乞聖明穆然深思廓揮乾斷亟允九宗孥籍之請仍降星漢訊鞫之命鉤得窩窟竝正典刑使愚夫愚婦曉然知義理之所在倫彝之不泯宗社幸甚臣民幸甚臣等無任云云以判敦寧李命植等上疏傳于林濟遠曰此非如是之事原疏還給
정조 16년
判義禁洪檍知義禁金尙集具庠同義禁趙心泰等疏曰伏以九宗追施之律卽是必行之邦憲齊起之國論固無可以更待採詢而及夫大臣獻議一齊同辭則惟有夬賜允兪使之急急擧行大小臣僚方此顒俟卽伏承獻議批旨下者有九宗當用聖國等旣施之律考例擧行之命矣瞻聆所及莫不愕眙而況臣等忝在獄官之列乎噫彼聖國之窮凶極惡擧國含生孰不欲食肉寢皮而王章未加鬼誅先及則初無遲晩之可言而至如九宗前後承款卽一已結之案而特於其時昏無省覺未及受其侤音而已則似此大憝劇賊猶以未結案乃用次律者其可謂行天討而誅亂賊乎成命之下有不敢遽然擧行況今臺啓方張亦有所不可輕議玆敢不避瀆擾之誅復效執藝之義伏願聖明廓揮乾斷亟從群請以伸王章以洩輿憤焉臣等無任云云以判義禁洪檍等上疏傳于徐龍輔曰若此則竝與聖國等旣施之律不爲擧行而任其無故自在乎諸堂從重推考原疏還給使之斯速擧行後草記
정조 16년
都承旨李祖源疏曰伏以臣卽伏見大司諫尹行元疏本則以星漢父師文凶言不能禁止事有臺啓後該曹該府行公堂上譴削之請矣臣之向來秋曹行公在於星漢臺啓之後則顧安敢以時日之稍久職名之已改有所晏然乎玆敢短章自引徑出禁扃伏乞聖明亟勘臣罪以謝人言千萬幸甚臣無任云云答曰省疏具悉職名旣改卿其勿辭行公
정조 16년
禮曹參判申光履疏曰伏以臣伏見大司諫尹行元疏本則以逆星之父師文措斥乘輿公肆凶言而該府該曹不能捕致嚴囚至請譴削星賊之尙稽嚴鞫實爲神人之憤而其父凶悖之說若是狼藉至於無人不聞一世喧傳云其爲驚心痛骨當復如何若使臣得聞諫長之所聞則此等凶憯之類豈但止於捕致嚴因而已也哉臣之遞京兆纔有日而臺言峻發聲罪至嚴則豈可以職名之已改獨爲晏然哉伏乞聖慈亟賜處分鐫削臣職以謝人言以安私分不勝幸甚臣無任云云答曰省疏具悉卿其勿辭行公
정조 16년
大司諫尹行元疏曰伏以臣自來情勢之外方在引避之中以公以私義不敢言而事在目下憤切神人玆敢不拘常例短疏陳聞惟聖明垂察焉噫嘻痛矣逆賊星漢窮天極地之罪已悉於兩司之啓兪音尙靳輿憤益切近聞其父師文偃處城闉延接人客詬天罵日凶言悖說罔有紀極梟音益肆狼毒愈狠至令聽者直欲掩耳而走有口皆言無人不聞一世喧騰傳說狼藉古今天下逆豎何限而亦豈有指斥乘輿公肆詬辱若此之變怪者乎該府該曹之官亦有耳焉寧有不聞之理固宜捕致嚴囚以待其子臺啓之允從宜施窮覈正法之當律而該曹該府褎如無聞任其在家肆發凶言莫之禁止驚駭痛惋莫此爲甚其在主辱臣死之義不顧壞格破例之嫌敢此陳籲臣尤死罪伏乞聖明亟允臺啓以洩輿憤近日星漢臺啓以後該曹該府行公堂上竝施譴削以警具僚仍治臣壞損臺體冒犯妄言之罪以肅朝綱千萬幸甚省疏具悉觀此疏辭柳星漢父師文之事設如爾疏云云星漢不問豈可先及星漢之父乎該曹該府堂上請罪事不允
정조 16년
壬子閏四月二十一日卯時上御熙政堂輪對官入侍時行都承旨李祖源同副承旨金孝建記事官李海淸洪樂游林景鎭內資主簿崔必濟司圃別提鄭亮采尙瑞直長宋煥章都摠經歷李文道典設別提李命奎以次進伏訖上曰輪對官以次進前可也亮采進奏職姓名上曰有何所懷乎亮采曰無矣命退必濟進奏職姓名上曰如有所懷陳達可也必濟曰別無所懷矣命退煥章進前奏職姓名上曰職掌何也煥章曰璽寶鐵牌節鉞矣命退文道進奏職姓名上曰職掌何也文道曰侍衛及監軍矣命退上曰江原道慰諭御史入侍出榻敎賤臣承命出與御史洪大協偕入進伏上曰三邑燒戶民情何如大協曰德意曠絶逈出尋常慰諭之恩敎已極懇摯蠲減之聖意爲惠莫大被燒之戶莫不歡欣樂生無一夫一婦不獲之歎矣上曰後日更當召見如有可達之事詳細陳達可也命先退命承旨讀公事書判付訖命退承史以次退出
정조 16년
壬子閏四月二十一日午時上御重熙堂左承旨入侍時行左承旨徐龍輔記事官李海淸洪樂游林景鎭以次進伏訖上命書傳敎曰都承旨批下牌招察任時任刑曹京兆堂上宜令一伸廉隅竝許遞上曰摠管中老病人及時帶亞將人許遞今日政差出出榻敎命退承史以次退出
정조 16년
行都承旨洪明浩未肅拜左承旨林濟遠坐直右承旨金履翼坐左副承旨李濟萬坐直右副承旨李翼晉坐同副承旨金孝建坐注書李海淸仕一員未差假注書鄭尙愚仕直事變假注書任㸁仕
정조 16년
藥房提調鄭昌順右副承旨林濟遠啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不仕區區伏慮敢來問安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 16년
李濟萬啓曰大司憲李洪載執義李普天持平洪克浩柳誨引避退待掌令金星甲在外李柱延疏批未下監察茶時之意敢啓傳曰知道
정조 16년
傳于林濟遠曰都承旨左承旨許遞前望單子入之待下批牌招推移入直
정조 16년
承旨前望單子入之趙尙鎭李百亨李翼晉李濟萬落點
정조 16년
以都承旨趙尙鎭右承旨李百亨牌不進傳旨傳于林濟遠曰許遞前望單子入之待下批牌招察任
정조 16년
承旨前望單子入之洪明浩金履翼落點
정조 16년
金孝建啓曰校理成德雨纔已遞差出去玉堂上下番俱空事甚未安副修撰崔顯重卽爲牌招入直何如傳曰允
정조 16년
以李周顯囚單子傳于李濟萬曰放送
정조 16년
林濟遠以內醫院提調意啓曰副提調李祖源謂有身病今日問安不爲仕進卽爲牌招何如傳曰允
정조 16년
李翼晉以備邊司言啓曰以咸鏡監司李文源永興築筒時赴役民人通同均惠事狀啓有草記稟處之命矣狀中所請結稅耗條通同磨鍊均分於同功之民其意甚美其言甚是然以臣迷見大同之錢還上之穀若以本色推聚於目前則平均分給於同日赴役九千餘名似非難事而此則不然當納大同者減其稅錢當納還上者減其耗穀稅錢耗穀何由而責出於當者均給於他人乎以事理細究似是不可成之事而道臣論列若是丁寧想必有十分料量者而然矣大抵朝家旣命減給其結錢還耗之後細節目之如此如彼都在營邑爛商方便以爲對掦爲民德意之圖而已以此申飭分排之際俾無一人向隅之意各別申飭何如傳曰日前下諭該道也已料有不均之弊昨見狀本果然然且捧且分豈無其弊乎雖以此道臣之勤渠必當事不從心卽令道伯依初下敎直爲勿納其餘未霑一視之惠者有可蠲之役則蠲之竝與雜役而無可蠲則雖別般措處務歸方便以示信朝令之意事行會擧行形止仍令狀聞可也
정조 16년
李翼晉以備邊司言啓曰以咸鏡監司李文源永興府田軍兩弊釐正事狀啓有草記稟處之命矣道伯之枚擧本邑所報論理狀請非不詳悉而廟堂覆啓猶屬遙度依下敎招問前府使徐有臣則以爲曾任本府時以此兩弊論報新舊營門而營門自爾因循未及上聞矣今此新府使所報要皆前報中辭意則其所設弊儘是實際無容他說云故更問其救弊之方則以假率軍等減額爲言其餘則無別般理會以臣見言之山四社陳田白徵幾至千結則在聖朝如傷之義其所矯救當如拯溺求焚今秋爲始使之隨起收稅勿以比摠爲主稍待年豐更令通一邑從實量田而以寧失爲安集之方則宿弊似可漸祛假率其弊雖切急監兵營所需不可容易剋減狀中雖以移送他邑爲請近來軍額難充無邑不然減此增彼便同移疾決不當許施況監司之減給番錢至於五錢則所餘只是一兩番錢一兩身役之輕歇孰甚於此爲守令者若能盡心披得漸次塡充則不多月而自當就緖況陳田旣不準摠則流民必有還集尤豈不有補於充額乎至於兩營防軍其數無多其弊滋甚如難減數依前自營門次知區處似爲便當營膳軍則六錢減給足可爲救急之政而聞近日海夫難支比野氓尤有甚焉其所方便撫摩尤當自別此等事惟係道臣與本官實心做去之如何竝爲別加申飭使之對揚爲北民夙宵憧憧之聖念何如傳曰允竝依此申飭山四社白微處矯救之策不可一刻歇視卽以勿拘比摠特爲減稅之意令該府便躬往該社曉諭民人俾各去者聞風還集期有實效朝家一視之政何間於此道他道乎近於杆城事另施招徠懷綏之方該邑該社亦豈可恝視乎若有還集者依陳田勸耕例限年勿侵公私征徭爲可卿其關飭道伯勿以瓜近爲遄歸之思悉心對揚期於蘇醒後枚擧狀聞其前勿爲出代可也
정조 16년
李翼晉以二所巡廳言啓曰去夜初更五點量犯夜人幼學姜成執捉移送秋曹之意敢啓傳曰知道
정조 16년
戶曹啓目粘連金山郡壯道巖兩處位土踏驗之時收稅之際各別嚴飭守宰俾無一毫貽弊於小民之意分付該道道臣何如判付啓依允收稅一款切勿留意期於除弊祛瘼事嚴飭分付爲良如敎
정조 16년
副司直申應顯疏曰伏以臣卽聖世一朽物耳閱歷世變不爲不多而豈意今日復見星漢九宗之凶逆也哉臣自見此事憤惋啜泣直欲無生向者鞫庭未捧結案九賊已徑斃矣今則伸王法而洩輿憤之道惟在於孥戮九賊訊鞫星逆而臺啓尙此靳持收議亦未允從悲憤轉激衷情抑鬱敢此出位而冒陳之惟聖明垂察焉嗚呼洪惟我景宗大王以三宗之統御九位之尊臨御四載入人之至化浹洽則友之授受光明奠宗祏於億萬之基鞏社稷於磬石之安洪功大業史不勝書凡東土含生之倫夫孰無於戲不忘之心而忽有此九賊窮凶絶悖之逆節古今天下寧有是否凡過闕門過宗廟必下馬而步下輿而趨卽臣分之所當然至於陵寢是何等至重至敬之地而噫彼九賊乃敢高坐藍輿傲視紅門晏然不下者不知幾次則此誠載藉以來所未聞有之極逆大憝而又況鞫庭納招直輸不道之凶心噫嘻痛矣此豈忍沘筆而提說也臣叩心痛骨只恨其久視而屢見此往牒所無之凶也今日廷臣之沬血飮泣必欲追施極律者非爲私讎而然也卽我殿下之讎也獨非殿下之讎也寔我先大王之讎也此所以大小之臣鎭日號籲而不知止也殿下之所持難者特以追施之律有先朝禁令故也然以殿下聖孝凡於一令一政惟以先王之心爲心則此賊之施以追律豈不允合於先王在天之心乎日前大僚箚批有比之聖國魯禧耉輝有差等之敎此賊萬剮猶輕之罪豈下於聖國等諸賊而有此較量輕重之敎耶殿下每於治逆之際嚴法痛懲則聖國等諸賊何能免追施之律而亦豈有兩賊窮凶之變乎伏願亟從輿情夬施孥籍之典焉臣於此益信天道之昭昭矣若無星漢之凶疏則豈有九賊之佯狂也若非九賊之洋狂則陵寢不下馬之凶肚逆腸亦何以綻著於今日乎此實天誘其衷自干天誅也在殿下奉行天討之義何可一味靳允也噫彼星漢之凶疏思之膽掉言之髮豎其上款則非但誣我殿下而已旨意之陰慘遣辭之閃忽隱然上逼於不敢道不忍言之地下款云云又何等千虛萬謊白地做出者耶我聖上臨御以來以孺慕之聖孝無意棼華不邇聲色在廷臣僚所嘗欽仰而八城臣民所共愛戴者也噫彼星漢抑何心腸以無謂有指虛若實三箇然字包藏禍心兩款爲說自售凶臆其跡則雖發於今日而其心則明有所自來紹述於戊己醞釀於乙丙漸習薰染厥惟久矣護法於不逞之徒連腸於怨國之輩至有今日窮凶叵測之疏其心與跡自然沕合於魯禧等諸賊有如是矣若使星漢早出於戊己則烏可免魯禧之律也又使魯禧尙存於今日則亦豈逭星漢之誅也噫彼九賊與星漢結爲死友居在比隣星漢之凶疏渠豈不知而大論方張聲討迭發則一夜之間忽稱狂疾敢售規避之計顯有掩護之意卽此一節可知其情跡之綢繆凶疏之參涉而與星漢一而二二而一者也九賊則竟未伏法而星漢則晏然自在此可曰國有法乎伏乞俯循群請廓揮乾斷亟置星漢於王法俾倫綱得正亂賊知懼焉嗚呼主辱臣死衷彝之固然而臣受恩罔極致位至此尙不得圖報萬一今於凶逆之輩出也又不得手磔口臠以雪君誣有臣如此生不如死泣血構疏業欲叫闇而以無實職尙此咨且忠憤所激終不得忍住玆敢不避越俎之嫌竊附人得誅之義冒萬死瀝血陳章伏乞天地父母俯諒而察納焉臣無任云云答曰省疏具悉旣言於諸批矣
정조 16년
副司直李敏輔疏曰伏以臣强策衰劣久叨重任幸蒙眷憫之澤特下許遞之命臣私心感祝稽首攢手而已旣伏見諫長疏本以柳師文之不卽捕致嚴囚聲罪甚峻至請譴削臣旣憤凶賊之層出又愧所職之蔑如惶駭悚蹙不省所措噫以星漢之逆而偃息自在王章不加此一國之所共沬血者而今又聞其父師文之凶悖至於此極則臣於此實欲手自臠食而不可得也臣於秋曹冒據稍久赴衙最多苟有聞者豈敢不仰稟聖旨期於討鞫而諫臣之所聞臣則漠然未聞此亦臣之罪也噫嘻師文向國家不道說旣如是則此乃今日臣子不可共戴一天者豈區區曹府可但禁止而已者哉倫常日晦典憲浸弛九宗極律兪音尙閟星漢妖逆處分久靳惟是之故師文之變又出矣臣每念世道誠不勝撫膺流涕也顧臣聞見甚短罪著溺職人言之來不容以職名已遞有所自恕玆敢短章自引仰請威罰伏乞聖慈亟賜重勘以昭法紀千萬幸甚臣無任云云答曰省疏具悉何庸過引卿須勿辭行公
정조 16년
校理成德雨箚曰伏以大司憲李洪載大司諫尹行元執義李普天持平洪克浩柳誨獻納柳匡天正言鄭來百等以臣等俱以無似猥叨言責目見窮天地互古今所無之凶逆沬血飮泣齊聲陳啓冀施孥籍之典昨伏承批旨有博詢裁處之敎臣等相顧欣幸庶洩神人之憤矣今日傳啓喉院以直書凶言中二字不爲入啓臣等急於聲討以不忍書之二字率爾書之者莫非臣等不審之失滿心悚惶無地自容以此情跡其何敢一刻仍冒於臺次乎竝引嫌而退急於聲討未暇審擇臺體匪虧何用過引請大司憲李洪載大司諫尹行元執義李普天持平洪克浩柳誨獻納柳匡天正言鄭來百竝命出仕取進止答曰省箚具悉處置事竝書與省文莫曰五十步之於百步臺啓則以寧激之意容之外此似此者亦或盡言而未暇擇則容之爾之處置之如是雖出重臺閣之義諸臺必引義竝許遞臺閣處置之無得經宿格例則然而昨夕門鑰前出肅之玉堂今始呈箚極爲未安爾則遞差不飭之承宣亦爲從重推考
정조 16년
前掌令李祉永疏曰伏以世道日下人心滔溺凶如九宗逆如星漢者出而忠臣志士莫不懼義理之湮晦痛亂逆之層生夫義理撐天亘地質聖人俟百世者也愛君向國謂之忠犯上逞凶謂之逆忠逆之界義理所由生也噫彼一種梟獍之輩以誣逼君父謀危國本別作一副家計父傳子述把爲營私利黨之資前後凶謀如印一板而若其伎倆則先布譸張之謊說以爲疑眩之階終售誣逼之手殷以爲媒禍之本戊己乙丙諸賊是也戊己之賊旣售凶圖故乙丙之凶復踵前習乙丙之凶未盡鋤治故今日醜種復肆跳跟噫嘻臣與故參議臣任珹同時僚員也天地震蘯之後臣父每與珹相對語到當日事未嘗不血淚霑襟臣亦在傍歷歷有聞知者矣近日以來得伏見臺臣疏批旨有曰一問再問予心當若何臣雖愚昧豈不仰揣我聖上不忍聞此等語而若徒以聖心之貽慼爲懼分義之未安爲嫌終至可言而不言則日月寢遠義理益晦君讎無可雪之日先志無可伸之期臣父九泉之下亦必飮恨而不瞑矣臣豈忍爲此哉臣請以聞於臣父者冒萬死和淚而陳之噫彼尙魯是何等劇逆而合啓幾年尙靳一兪翬晩兩賊實爲巨魁而臥斃牖下官爵自如李顯重之故提人臣不忍提之書奏達於大朝之前論其負犯亦一魯禧朴致遠尹在謙之凶書實是禍階之嚆矢則姜必履之必請上告下布其心所在路人皆知景賊之構誣貮君投呈法曹自是窮天地亘萬古所無之逆變而親鞫命下之後至使罪人襟中暗藏凶書則金吾郞趙德章綢繆和應明若觀火及其大臣傳命入對之時臣父隨入而其譸張虛謊之說槪亦諦聽臣於今日豈忍仰提且昌德宮動駕之日春桂坊之逃避不入尙可曰不知其事者乎其餘表裏相應暗地交煽之道不可殫記而若論此輩伎倆譸張之謊說無所不有誣逼之手段無所不至以至禍變之日三光晻曀百靈嚬呻而三司之臣噤無一言姑無論許多卿宰之錦帆遊戲於三浦之上朝而往暮而返其罪不亦上逼於天乎嗚呼乙丙諸賊之布列於明義錄者渠之黨類手執國命富貴薰天何苦叛也而自顧前日之罪惡仰忌殿下之英明或慮乾道不誣渠必無幸於他日殿下之手依舊以譸張誣逼之習欲售動撓國本之計幸賴先大王至仁至明大寶有托宗社奠安以是言之戊己之賊實傳鉢於乙丙也乙丙之賊實護法於戊己也觀於乙丙則戊己自可知矣言之至此安得不痛哭流涕也臣尙記曾在甲申故判書洪重孝以知申來過臣家言於臣父曰今日筵中聖上拍案飮涕而下敎曰吾之元良豈或有如何而實由於卿等之罪也在筵諸臣莫不悚然此下敎宜聞於君故退自筵中直到君家矣又伏聞先大王嘗敎于殿下曰汝之讎尙魯是也以甲申之敎觀之先大王之恤焉追誨可以仰度以敎于殿下者觀之先大王之洞燭凶謀又可仰揣此足有辭於天下萬世而凡爲海東臣子者不可與此賊共戴一天其義曒然只緣聖上仁慈太過全務好生每於治獄之際或不免認賊爲子終至於鋤草遺根種下生種綿綿不絶以致九宗星漢輩相繼肆凶而無忌憚矣究厥所由專由於上所陳戊己諸賊尙不能明正典刑昭揭義理之致伏乞聖上凡諸賊之名在臺啓者卽賜允從未施天討者竝命追奪至於九宗之已輸款者亟行孥籍星漢之未及究問者設鞫嚴訊窮覈其窩窟所在根抵所伏使禍根永絶倫彝復明則東士臣民煥然知有君君臣臣之義豈不幸哉臣追先臣未卒之志痛今日罔極之誣緘封骨髓徊徨有日日昨恩敍之下始乃瀝盡腔血仰瀆宸嚴伏願哀其情恕其狂焉無批答
정조 16년
掌令李柱延疏曰伏以噫嘻痛矣從古亂逆何限而豈有如星漢九宗之窮凶絶悖者哉星漢之凶疏辭意陰慘巧慝敢犯不敢言之地至肆不忍聞之說臣欲詳言則不但分義之不敢竊恐重慼我聖心涕淚先零不忍復提而至若誣逼之凶謀譸張之憯計卽此輩自來伎倆自戊己而爲乙丙自乙丙而爲今日醞釀排布前後一套合辭所論已盡備悉臣不必覶縷而凶如此賊逆如此賊而尙使偃息牖下一味容貸其可曰國有常刑乎竊伏覸殿下每於刑政之間寬仁爲度包容太過故梟獍之輩不知感戢而益肆跳踉不旋日而九宗之劇逆又出矣巧托狂疾陰護逆星已是渠罔赦之罪而至於莫重處所犯肆發不道之凶言群下之悚凜痛迫姑不暇論而伏惟我殿下之惕然驚痛當如何哉苟究其罪犯雖千剮萬磔豈足以洩神人之憤而未及顯戮遽致徑斃王章莫伸輿情益激收孥之典不可緩也臣卽伏見收議批旨以但當用聖國等旣施之律爲敎夫聖國之凶逆亘古所無而其所勘律旣在於死已久之後故雖不施追律至若九宗累次承款於未斃之前則豈可以追施擬議也噫噫星漢紹述於魯禧敢爲誣逼譸張之計九宗陰護於星漢自露叵測不軌之跡星漢亦一九宗也九宗亦一星漢也凶肚相連逆節已彰大小請討兪音常靳臣愚死罪不能無憾於天地之大也大抵凶賊之窩窟尙自深據亂逆之根抵已成蟠結自戊己而未盡打破鋤拔以致星九蟣蝨之類習熟見聞自犯亂逆之科九賊雖已徑斃而若一鞫星漢則陰凶情節可以究覈窩窟根抵可以打破伏願聖明夬揮乾斷亟命星漢之訊鞫仍擧九宗之籍孥以嚴懲討以正典刑焉且李淧卽九宗之親査也居停也九宗之非狂伊佯人孰不知而淧之秋曹所供諉以有疾萬萬巧慝且九宗之與星漢往來綢繆之狀渠所目覩一番鞫問可以竅實臣謂李淧亟令王府嚴訊窮覈斷不可已也臣之逖違天陛已至四載窮鄕跧伏之中忽伏奉除旨繼以有馹召之命蒼黃登途俄纔入城而家有拘忌之疾不敢趨詣禁扃以伸叩謝之忱義重懲討謹此齋沐略陳沬血之章縮伏兢惶靡所容措且臣曾經嶺郵未出解由公格所在不可仍冒於職次伏乞俯垂諒察亟賜遞改以安微分千萬幸甚臣無任云云答曰省疏具悉不允李淧事別無更問之端豈必鞫問而渠以親査渠作居停則病之佯否雖不可不從所見直告觀於供招太沒若浼之意該府之請刑良以此也以此以彼不可白放令該府嚴繩草記爾其勿辭察職
정조 16년
行副司直金尙集疏批答曰省疏具悉卿其勿辭行公原本未下前刑曹判書金思穆參判李在學參議李百亨疏批答曰省疏具悉卿等勿辭行公原本未下
정조 16년
壬子閏四月二十二日午時上御誠正閣同副承旨入侍時同副承旨金孝建假注書鄭尙愚記事官洪樂游林景鎭以次進伏訖上曰前修撰李祉永入侍出榻敎賤臣承命出與前修撰李祉永偕入進伏上曰李祉永進前可也祉永進前上曰爾疏之入已數日而予不忍賜批予之情事何待於覽疏與否而自見爾疏方寸抑塞精神迷錯末暇於酬應今始召爾言之玉音哽咽不成聲良久敎曰爾以爾父之子有此歷陳而今已過三十年之久則其時事實易於湮晦矣爾疏中翬晩雖以巨魁論之外間不識裏面尹塾疏始論翬晩者不善爲之矣翬良於辛巳秋有效力處當羅賊急書之日廷臣無一人請施一杖者而翬良獨求對請鞫此外亦多有周旋處此則予所知之者而以有鄭妻及厚謙之故斷之以巨魁予則以爲不然晩則以光綏之父位在首相而若以首相之故追以爲罪則其時相臣豈獨晩一人乎此等處有難以言語悉之而目以罪魁亦非當時事實矣祉永曰翬良之有效力請鞫等事今始承耹而末後之爛熳同歸有難以功掩罪晩賊以光綏之父實有干犯豈特以首相之故而歸罪乎誠有不忍言不忍聞者而臣抑塞不敢達矣上曰趙德章事設鞫數日前已得凶書此則失實而曾見任珹日記亦有未詳處矣祉永曰以臣所聞五月二十二日親鞫時罪人衣襟中暗藏凶書而以絲密縫顯有和應之跡人言喧騰渠亦難安呈遞云矣上曰疏中有宜論而不論者爾果諒予之心矣予於麟賊未嘗用八議之法慈官本家旣如彼又於慈宮外家若此則予心當若何其罪犯則予非不知矣趙德章不過孤雛耳朴致遠尹在謙事有指使者予亦知之而睿敎常以爲吾豈受殺諫之名睿心之不以爲介可以仰揣矣祉永曰兩疏便是急書而實爲鑄張之嚆矢矣上曰李顯重果有罪犯而亦有使之者矣其時北關人之爲兼春秋者終不知爲誰矣大抵義理不可毫釐差謬予於此自有十分商量者而如禧麟復純諸賊雖以事關寡躬伏法意則有在使聖人復起亦必難處而後之尙論者未知以爲如何也予心抑塞膈氣往來語音難成無以詳盡姑待後日入侍更當問之原疏欲賜批而以其時事頒示中外誠有不忍者付諸史官書之時政記注書亦載錄於政院日記可也仍命退諸臣以次退出
정조 16년
行都承旨洪明浩未肅拜左承旨林濟遠坐右承旨金履翼坐直左副承旨李濟萬坐右副承旨李翼晉坐直同副承旨金孝建坐注書李海淸仕一員未差假注書尹益烈仕直事變假注書任㸁仕
정조 16년
李翼晉以都摠府言啓曰今日入直內三廳武兼禁軍及軍兵等中日習射請出標信傳曰知道
정조 16년
李濟萬啓曰大司憲執義持平二員未差掌令金星甲在外李柱延未肅拜監察茶時之意敢啓傳曰知道
정조 16년
李翼晉啓曰禁衛營將官來言今日本營軍兵日次私習云矣敢啓傳曰知道
정조 16년
李翼晉啓曰御營廳將官來言今日本廳軍兵日次私習云矣敢啓傳曰知道
정조 16년
金孝建啓曰新除授左尹李在學同義禁李亨元除拜後過三日不爲出肅竝依定式推考警責仍卽牌招察任何如傳曰詞訟劇任不可久曠與未肅拜刑曹堂上許遞待下批牌招察任
정조 16년
傳于林濟遠曰左承旨右承旨入侍
정조 16년
鄭尙愚改差代尹益烈爲假注書
정조 16년
金孝建啓曰副修撰崔顯重牌不進罷職傳旨今方捧入而校理尹光普疏批未下修撰李義駿副修撰韓光植俱在外玉堂上下番俱空事甚未安未差之代政官牌招開政差出待下批仍卽牌招以爲推移入直之地何如傳曰允
정조 16년
有政吏批判書金履素在外參判金憙進參議未差同副承旨金孝建進啓曰判書金履素在外參議未差小臣獨政未安何以爲之敢稟傳曰仍爲之以鄭好仁爲大司憲金履禧爲大司諫沈能翼爲執義鄭魯榮沈達漢爲持平朴瑞源爲獻納嚴耆爲正言林道浩爲校理李殷模李貞運爲副校理李祉永爲修撰李喆模爲兵曹參議朴祐源爲右尹金思穆爲刑曹判書李祖源爲左尹李在學爲同義禁
정조 16년
兵批判書李秉模病參判李鎭復入直進參議未差參知申獻朝病右副承旨李翼晉進副護軍李普天李周顯副司直金思穆李洪載趙尙鎭李祖源徐龍輔李百亨尹行元成德雨柳匡天柳誨洪克浩副司果鄭來百竝單付
정조 16년
以刑曹判書金思穆右尹李祖源同義禁李在學牌不進推考傳旨傳于金孝建曰情勢宜欲一伸竝許遞左尹朴祐源聞有實病亦爲許遞今日政差代
정조 16년
再政以洪檍爲刑曹判書洪檢爲右尹李東泰爲同義禁徐龍輔爲左尹
정조 16년
以修撰李祉永牌不進罷職傳旨傳于金孝建曰只推
정조 16년
金孝建以司饔院監饍提調意啓曰葦魚所進上大葦魚體小故自本院屢次申飭矣今日所封大葦魚擧皆體小當爲退送而闕供未安不得已捧入莫重進上如是不謹其在事體誠極駭然當該監捉官令該府勘處該吏令攸司科治臣亦惶恐待罪之意敢啓傳曰勿待罪官員推考該吏自本院科治可也
정조 16년
李翼晉以備邊司言啓曰卽見守禦使吳載純狀啓則枚擧廣州府尹沈晉賢牒呈以爲麥未登場揷役方張餉還畢分役糧難辦依近例留庫中大米一千石加劃事請令廟堂稟旨分付矣麥事姑未登場農糧若是渴悶則宜有別般軫念之政而値閏加分況有已例不當只念餉穀之重不顧民情之急南漢留庫軍餉大米限千石依狀請特許加分何如傳曰允
정조 16년
李濟萬以刑曹言啓曰因二所巡廳草記去夜初更量犯夜人幼學姜成捉送秋曹事命下矣犯夜被捉人姜成依更數決笞三十度放送之意敢啓傳曰知道
정조 16년
李濟萬以刑曹言啓曰因殺獄罪人朴東春獄事收議啓目判付內此獄段正犯卽朴東春也隨從卽呂士玉也互定換執未必十分的然況前此獄官之論理覆奏亦不過依俙模索務出新意而已初無旣言聽又面稽言貌之外更求於事理之間者如是而何以別孰主孰客誰首誰從乎左相獻議深得審克之體而若以一獄兩犯遽然竝宥則殊非嚴三尺重人命之意此所以持疑不決者是置至於右相獻議則以士玉執定正犯云云終未知其恰當下手之光景旣未目擊則兇身之取捨無異臆斷左右較看轉入三昧與其覓疑換定莫如姑勿決疑使起鬧先犯者仍冒正犯之目之庶幾寡過東春身乙依前以正犯別出意見嚴刑盤問草記士玉段以隨從律加刑勘處事判下矣臣謹以判付內辭意兩罪人處詳細曉諭後呂士玉嚴刑一次依大明律鬪毆殺人共犯罪隨從者減一等文以隨從律杖一百流三千里定配於全羅道海南縣朴東春發問目箇箇嚴訊反覆究覈則渠之所供一如前招終不輸款而大抵東春已於初覆兩檢掩諱不得從實遲晩忽於會推之時敢以士玉母子私和一款作爲執言之端又以托身妻家拘於顔情等說佯示哀矜之態者語不近理情狀巧慝好生惡死此固常情之所同然豈有拘於妻娚之顔私不顧自己之性命而設有顔私之所拘奚獨爲拘於兩檢之日而終乃變辭於會推之際乎雖以渠自明之招觀之自撞石橋已露嗾囑之奸計齎藥救療難掩自怯之眞贓且況杖打足踢者斤采之目擊金世得之口招旣甚丁寧則到此地頭更無發明之端而一向推諉欲爲掉脫之計者萬萬兇獰更加嚴刑期於取服何如傳曰待新判堂出仕更爲嚴刑出意見盤問如有疑端論理草記可也
정조 16년
判義禁吳載純知義禁金思穆鄭存中同義禁李亨元等疏曰伏以噫嘻痛矣凶如星漢逆如星漢而偃息牖下尙未盤詰王章之墜壞民彝之滅絶倘復如何耶大小章牘殆積公車三司諸臣鎭日叫閽天聽愈邈輿情沸鬱以殿下日月之明何不念此而一味牢拒尙靳兪音此莫非臣等忱誠淺簿不能仰格忍與此賊尙戴一天相顧憂憤如不欲生此際伏見前大司諫尹行元疏本則星賊之父師文偃處城闉延接人客詬天罵日凶言悖說罔有紀極從古亂逆何限而豈有如此賊之梟心獍腸父子相傳而窮凶絶悖者乎見方捉囚秋曹已經日矣如此劇賊雖晷刻之間豈可付之曹獄不卽嚴訊置法也哉臣等忝在獄官之列益切憤痛之心玆敢齊聲仰籲伏乞星賊父子亟令設鞫嚴問夬王典刑以洩神人之憤焉至若賊九至妖至憯萬剮猶輕之情節環東土含生之倫孰不欲手磔口臠而徑斃獄中顯戮未施毁瀦孥戮之典不容少緩而聖敎每以先朝受敎有所愼重以聖國旣施之律考例擧行之命遽下王府臣等非不知出於不愆不忘之聖心而第念賊九之凶逆實是窮天地亘萬古之所未嘗有則雖施孥籍之極律猶未足以伸王章而洩輿憤矣況其逆節之昭著凶款之屢輸旣在於物故之前則卽是已結之案惡可謂以追施而用以次律乎伏願聖明亟允臺請以明天常而立人紀焉又伏見前掌令李柱延上疏批旨有罪人李淧令該府嚴繩草記之命臣等不勝愕貽失圖繼之以憂歎也賊九是何等之逆而渠以親査又爲居停之主人則病狂之佯否情節之凶憯宜無不知之理而觀其供招全事漫漶少無斥絶之意顯有掩護之情賊九徑斃之後盤覈未究之根抵惟在於淧而遽加勘處殊非重獄體之道亦乞亟收成命嚴訊得情快施當律千萬幸甚臣等無任屛營祈懇之至謹昧死以聞
정조 16년
刑曹參判黃昇源參議尹東晩等疏曰伏以春秋之無將漢法之不道皆所以討亂逆正人紀之大經大法也顧今劇逆大憝疊生層出前而有星逆至憯絶悖之凶疏後而有九賊窮天極地之凶供或譸張誣逼無所忌憚或絶倫亂常罔有紀極事端雖殊腸肚相連傳法於魯禧護神於麟謙至與窮宙亘宇所未聞所未有之夏恭凶圖如印一板此眞春秋之所必誅漢法之所大戮也凶如星漢而尙偃牖下未擧訊覈逆如九宗而徑斃獄中不施孥籍輿情愈菀國論冞激環東土含生之類孰不忍痛含憤卽欲溘然無知也哉嗚呼前後凶逆根抵窩窟甚祕今不劈破源頭闡明義理則其將國不得爲國人不得爲人駸駸然擧入於夷狄禽獸之域也噫噫痛矣星九兩賊一而二二而一耳九宗之窮凶情節鉤覈之道惟星漢在而星漢眞贓亦已綻露於九宗佯狂一款及今之時嚴訊星漢則諸賊之根抵可拔窩窟可破而湮晦之義理庶可復明也伏願聖明廓揮乾斷亟允九賊孥戮之請星逆設鞫之啓夬伸王章少洩神人之憤焉噫彼師文渠以逆星之父偃處城闉延接人客詬罵天日凶言悖說狼藉傳播則星賊之梟音狼性果有其自臣等纔疏心膽俱掉如不欲生而繼伏見批旨下者竊不勝抑鬱也師文父子罪惡若是之貫盈若是之兇獰而一日二日終逭天誅則其可曰國有典刑而況其罪犯各極其悖逆則烏可以其子之姑未就鞫至緩其父之當鞫哉治逆之法有王獄在焉晷刻遲滯大損國體日昨秋堂聯疏爭難未蒙允兪臣等相顧失圖玆敢齊聲仰籲亦願亟將逆賊師文付之王府嚴鞫得情夬正邦刑以判義禁吳載純等刑曹參判黃昇源等上疏傳于金履翼曰議讞之任異於言責則一番陳疏猶或付之執藝若人人新叨輒欲效顰則其爲壞事面當如何至於李淧事尤不必如是煩縷金吾諸堂竝推考原疏還給斯速草記事嚴飭先問師文不但顚倒而已亦非秋堂陳疏之事該曹諸堂亦爲推考原疏還給
정조 16년
壬子閏四月二十三日辰時上御誠正閣左承旨右承旨入侍時左承旨林濟遠右承旨金履翼假注書鄭尙愚記事官洪樂游林景鎭以次進伏訖上命讀公事書判付訖上曰近以不忍聞不忍見之章奏鎭日入徹予之心思無以底定矣濟遠曰諸臣懲討之疏卽一國公共之論臣等職在喉舌不得不捧入而今承下敎下情抑塞不知所達矣上曰公事不可遲留雖臨殿而膈氣來往酬應甚難矣仍命退承史以次退出
정조 16년
行都承旨李祖源坐左承旨林濟遠坐右承旨金履翼坐左副承旨李濟萬坐右副承旨李翼晉坐直同副承旨金孝建坐直注書李海淸仕直一員未差假注書尹益烈仕事變假注書任㸁仕
정조 16년
李祖源啓曰新除授弘文館副校理李殷模時在京畿驪州地經筵入番事緊斯速乘馹上來事下諭何如傳曰允
정조 16년
李祖源啓曰玉堂上下番俱空已至多日事甚未安副校理李貞運卽爲牌招入直何如傳曰允
정조 16년
傳于金孝建曰奉審禮堂入侍
정조 16년
傳于李翼晉曰右副承旨入侍
정조 16년
以副校理李貞運牌不進罷職傳旨傳于金孝建曰只推
정조 16년
都承旨前望單子入之李祖源落點
정조 16년
以承旨房望傳于金孝建曰仍
정조 16년
持平沈達漢啓曰爲奴罪人河翼龍敢以罔測之說做作眞諺之書暗投宮禁之中欲售危逼之計究其所爲萬萬窮凶決不可一刻容貸於覆載之間請爲奴罪人河翼龍亟令王府設鞫得情夬正王法柳星漢窮凶絶悖之狀已於前啓改構措語備陳其陰慝凶毒之情節而雖以其疏中已露之逆節論之固難容於覆載之間而日前憲疏名以懲討之論勘以削黜之典者殆同師之規視若薄物之過跡踄曲護意在嘗試物情駭惋久矣而未已請前掌令柳施以遠竄之典臺閣發啓自有體段人見各異不必苟固而隨低仰觀勢進退有乖直截之風實貽臺閣之羞臣於入來臺廳之後始聞日前憲臺之發啓也初則臚列頗詳啓草具成末乃聚首相議忽地變改勘律雖重而聲罪反輕支辭徒煩而實狀更略意在塞責事近不誠如此而將何以仰格天心俯洩輿憤乎此不過欲爲彌縫於目下陰示顧護於凶徒始畏公議之嚴遣辭旣峻終懷顧瞻之態措語更刪究厥情狀誠極駭惋如此臺體前所未有請伊日憲府詣臺臺臣竝施刊削之典噫噫痛矣柳師文之罪可勝誅哉渠以極逆之父惟當畏死縮首恭竢當律之不暇而乃敢偃息城闉延攬人客不少畏蹙益肆凶毒一室兩賊同惡相濟詬罵天日之凶言無所不至指斥乘輿之悖語罔有紀極傳說狼藉有耳皆聞而至登諫長之疏論致有法曹之捉囚則此其星漢父子凶肚相傳逆節世襲平日怨國懟君之心弸結于中愈往而愈肆者也且其子凶疏之構成也敢曰在家不知其子悖說之噴出也亦是自有所受則此賊父子窮凶情節不可一日容貸於覆載之問也明矣其子星漢旣有府院鞫問之請則其父師文不可不竝施嚴鞫請秋曹罪人柳師文亟命王府設鞫嚴問期於得情夬正王法答曰允憲臺事未知事實之如何其從其靳不可適定矣
정조 16년
獻納朴瑞源正言嚴耆啓曰興陽縣爲奴罪人河翼龍做出叵測之說作爲眞諺之書潛投深嚴之地欲售危逼之計究厥情狀亘古所無決不可一刻容貸於覆載之間請爲奴罪人河翼龍亟令王府設鞫得情夬正王法罪人克觀克泰以妖任之同氣凶謀逆節爛熳同參而嚴訊之下抵賴不眼未克究覆未及承款王章莫伸輿憤莫泄請金甲島爲奴罪人克觀古今島爲奴罪人克泰更令王府嚴鞫得情夬正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典星漢之凶言逆節綻露無餘擧國臣民莫不沬血致討其父師文苟有一分嚴畏之心則所當屛息縮伏覓死不得而渠敢偃處城闉延接人客此已萬萬痛惡而詬天罵日凶言悖說罔有紀極梟音益肆狼毒愈狼之說至登諫長之陳疏繼有法府之今日含生之倫擧切驚痛憤惋誓不與此賊父子共戴一天秋堂之疏請移鞫亦可見嚴國法討辭賊之義而不惟不賜允從乃以先問師文不但顚倒爲敎此賊之指斥乘輿公肆詬罵又出於星漢未伏法之前則其父子同惡讎國怨天之狀愈可見矣星漢請鞫旣有府院合啓而其父師文之凶肚逆腸亦不可不竝時嚴覈請秋曹罪人柳師文亟令王府設鞫嚴問夬正曲刑答曰不允
정조 16년
大司憲鄭好仁疏曰伏以天網太恢亂賊層生星漢肆凶於前九宗逞逆於後梟心狼性結相貫凶肚逆腹綻露無餘三司之啓爭執多日諸臣之疏竭論不已猶殿下一味靳允有若尋常負犯容有假貸者然王綱由是而斁臣愚死罪誠不意以殿下之聖明乃有此萬萬過中之擧也星漢千妖萬惡九宗之極憯絶悖前後疏啓以皆畢陳臣不欲更提不敢言不忍聞之說以慼我聖心而星九兩賊段絡雖殊泒脈互貫面目雖異肝肺相連九宗雖已徑斃星漢尙今偃息鞫覈情節打破窩窟一時爲急而第念此輩不過蟣蝨卑微之類如無馮恃之淵藪藉賣聲援必不敢肆其窮凶不道之說誣逼譸張之習於太陽中天魑魅莫逃之時也其平日之吹噓常時之卯育作爲窩主釀成凶論遂使世道日趨於長夜鬼域肆行於白日嗚呼君臣大義無所逃於天壤之間而特因渠輩私計之利害或有一事之不愜於所望一言之不合於其心則公詆顯斥無所不至星漢之百計誣逼九宗之二字凶言看作茶飯肆口噴薄若非有所受而有所悖雖以渠天生戾氣豈敢直向君上肆發不道以至若此之無忌者乎人心如此世道如此而不能窮覈其情節打破其窩窟將何以尊君綱而立人紀乎九宗之徑斃莫洩神人之憤星漢之假息尤是失刑之大者而星九兩賊異身同腸到今窮覈端緖拔去根柢惟在於嚴鞫星漢究覈得情九宗孥戮實是一刻不可緩者以殿下善繼善述之德旣以若在先朝必當嚴處爲敎而拘於受敎尙此靳允是豈經權得中之道也哉臣謂一依諸大臣之收議兩司之合啓九宗亟施孥戮之典星漢設鞫嚴訊期於得情焉至若師文渠以極逆之父固當悚息縮伏以俟應坐之律而乃敢抗顔接客肆發凶言至登於諫長之疏一室二賊同惡相濟此不但其子之連坐也抑亦渠身之自干則一體嚴鞫夬正典刑斷不可已也親臨訊囚事體至嚴供辭一出於罪人之口於獄官之耳者雖隻字片言之微不敢私自變幻自是獄體之峻嚴而日前承款罪人九宗之就服也渠旣自言其色目仍發二字凶言而伊時問郞就罪人所供之言敢以偏黨二字變幻仰奏聽聞所及莫不駭惋大關後弊不可仍置臣謂伊時傳命問郞摘發重勘宜矣仍伏念臣自來情勢豈敢以臺職自處而有所論列也哉臣於年前待罪見職諸賊罪名之煞有輕重而方在爭執者遽然停啓矣其時三司迭發聲罪狼藉凡臺閣之職雖被駸於一二人猶皆自劃不敢復冒況臣伊時彈章至於十三之多而臚列甚峻勘律至重臣則已爲見擯於三司供公之論者也臺端一步已成鐵限而適會凶逆輩出情節憯慝忠憤所激他不暇顧飮泣沬血冒沒仰籲伏乞聖玆俯諒臣萬分難强之勢亟削臣不可仍冒之職以重廉防以安私分千萬幸甚答曰省疏具悉不允問郞摘發重勘事亦爲不允大抵新進名官徒知色目二字之不敢提道於筵中不知罪人供招之不得改換而然者豈有他意於其間哉善乎古有一大臣以委官接鞫獄歸對子弟而戒之曰委官設問設或辭未條暢只可受而傳之愼莫參以己語云云誠格言也日前鞫坐適當久不爲之餘問郞無非初當而擧行全昧體段果誦諭諸問郞而面飭之矣今因言端更此申申以此批答載之政院刑房故事仍令錄置一通於推案密匣使後進少年知有此箇事理卿其勿辭行公
정조 16년
司諫柳雲羽疏曰伏以古人云讀出師陳情兩表不流涕者非忠臣孝子爲今日臣子者讀聖上所若大小臣僚章箚之批不流涕則亦非忠臣孝子噫嘻今日彝倫綱紀被星漢九宗輩壞盡無餘將至于國不爲國法不爲法臣不爲臣人不爲人夫孰不義血沸腔憤髮衝冠大息流涕之不足直欲發聲痛哭也星漢九宗之窮凶絶悖千妖萬惡已臚列於諸臣疏啓中不必架疊而益渠輩以譸張二字設魎之藪立傳護之法樹黨招叛卵之豢之故其徒以其所相授受者自以爲言論高致胥相慕傚耳熟目習心隨以染汚自陷於夷狄禽獸故前後譸張非一非再凶國禍家滔滔未已凡爲臣子於君上之廷而譸張其君上者皆春秋之將心漢法之不敬也星漢幻身變腸閃忽跳踉闖入凶疏暗地垢罵拶逼莫重孟浪誣詆無難侵犯九宗梟腸獍然與生俱生不道凶言非今斯今其爲凶逆肝肺相連一串貫來而星漢則不許設鞫食息自如九宗則纔鞫徑斃尙稽孥籍此何義理此何刑政以義理言之星漢之誣逼至敬與九宗凶言無間則一鞫一否臣未知何謂也以刑政言之先朝受敎蓋謂臥斃之逆追施邦刑也九宗卽承款之賊徑斃纔一宿則不可與議於金石之典之例也明矣臣謂九宗孥籍星漢設鞫亟允三司之請夬正典刑昭揭倫綱焉伏聞九宗以凶賊述海之姻婭附麗綢繆枳棄已久濫入臺地又除南邑其所枳棄必有委折而其時銓官不少審愼無難通擬護黨掩惡其習可痛臣謂銓曹堂郞捧現告銓堂施以譴罷主通之銓郞施以刊削之典斷不可已也又伏見諫長論星漢父師文事尤不覺心膽俱裂其不能敎子肆爲凶言已極狡惡而渠卽虺種生虺狼子生狼詬罵天日無所忌憚節節叵測諫長所陳誠爲知本而聖上愛克厥威每於懲惡不用斬釘截鐵法竟靳兪音不勝慨然臣謂亟允謂長之請以治亂本焉臣於見職每輒自劃者從前情踪聖鑑已燭通朝所知新除適下迷執難廻有難冒出猥陳文字兼恭衷曲伏乞聖慈亟加諒察特施鐫削以安私分以肅朝綱焉省疏具悉不允九宗通淸銓官除邑銓官事不允爾其勿辭察職
정조 16년
禮曹判書徐浩修書啓臣敬奉北路各宮殿攝行酌獻禮各陵奉審之命四月二十五日辭朝陪香祝離發閏四月初三日到咸興本宮初六日攝行酌獻禮初七日進詣義陵奉審則陵上莎草茂盛丁字閣無頉祭官所着紗帽二角帶一黑靴一破是白乎旀仍詣純陵奉審則陵上莎草茂盛丁字閣無頉祭官所着紗帽一角帶一黑靴一破是白乎旀仍詣定陵和陵奉審則定陵陵上戌乾亥三方莎草間間稀疎和陵陵上卯酉二方莎草間間稀疎丁字閣無頉祭官所着角帶一破是白呼旀初八日進詣德陵安陵奉審德陵陵上莎草茂盛安陵陵上莎茂盛亥乾方駕石微有動退處與前無異丁字閣無頉祭官所着紗帽一角帶一破是白乎旀十五日到永興本宮十六日攝行酌獻禮仍詣濬源殿攝行酌獻禮後奉審則殿內龕室東第一間北邊第三椽滲漏西第三間南邊第四椽仰土剝落殿外東北邊春舌滲漏是白乎旀十七日進諸文川淑陵奉審則陵上莎草茂盛丁字閣無頉祭官所着紗帽一角帶一破是白乎旀十八日進詣安邊智陵奉審則陵上莎草茂盛丁字閣無頉祭官所着紗帽一黑靴一破是白如乎定陵和陵兩陵上莎草稀疎處各別播種期於着根茂盛之意申飭陵官爲白遣濬源殿殿內殿外滲漏處來秋節祀兼告由修改爲白乎旀察官所着帽帶及黑靴有頉件依前自京司卽速改備下送恐合事宜爲白臥乎事
정조 16년
壬子閏四月二十四日卯時上御重熙堂奉審禮堂入侍時同副承旨金孝建記事官李海淸洪樂游徐有榘禮曹判書徐浩修以次進伏訖上曰遣卿攝行予心憧憧未嘗少弛今幸日吉辰良享事順成其爲欣幸實無可言矣浩修曰今番享祀實是四百年初有之盛擧聖心對越感激天心將事之時日氣甚好享禮順成區區下情實庸欣幸矣上曰有何可達之事乎浩修曰德安陵外靑龍內邊距齋室未滿六百步之地有民塜故捉致守僕等査問則以爲陵洞口外居氏韓廷旭金福玄兩漢之所偸占而韓塜四一是舊塜三是數十年來新葬金塜八四是舊葬四是十餘年來新葬云火巢內齋室不遠之地有此偸占者遐土人心萬萬愚頑韓金兩漢處施威取招則以爲舊葬卽渠輩祖先之所偸占而在於松杉蔭蔽之間屢經奉審之行僥倖不爲發覺故以愚迷所致近來繼葬云最初偸占不知的在何年則地方官陵官之論罪一款無以査得而前後偸占之實狀渠等旣已自服則不可一刻留置故嚴飭韓金兩漢已爲移葬他處然火巢內偸占自有當律分付道臣韓廷旭金福玄等竝嚴刑後照律定配何如上曰依爲之以年條之未詳官員旣勿論所犯兩漢等令道臣査實其中渠所知而犯者依此勘處不然各別懲罪事分付此後無論此陵寢或道內諸陵寢更有如許不能檢飭之事則自道伯以下難免重勘一體嚴飭可也出擧條浩修曰臣於歸路爲奉審御製御筆碑閣歷入釋王寺則土窟舊址有無學大師小像僧徒等齊請曰休靜惟政則以壬辰戰功皆立祠賜額無學卽開國元勳而尙未有專享實爲闕典願歸達天聽移摸小像仍奉於土窟春秋以祀云旣有休靜惟政已例無學大師之宜得專享誠如僧徒等所言嘉善帖二十張折衝帖二十張成給地方官措備祭器祭田畫員及工匠亦自內閣起送擇日移摸粧軸後仍安於土窟許令春秋專享恐合事宜故敢此仰達矣上曰所奏甚好依爲之若此則宜有賜額之擧一依密陽表忠祠海南大芚寺例爲之大師之號亦用兩寺例爲之祠額曰釋王祠師號曰開宗立敎普照法眼廣濟功德翊命興運持世護國東方第一大法師書寫官令藝文館依例啓下敎旨敎書成送而宣額及致祭例以禮郞進去而廚傳有弊該倅秩高自畿內定差員次次傳詣令地方官爲之可也出擧條浩修曰咸興府豐沛館東軒後有先朝己酉年北關設賑時別諭碑而卽御製御筆也伊時奉命安集御史卽故相臣李宗城而甲寅年間觀察使李箕鎭立碑御製御筆事體何等至重而今見其碑閣傾側剝落處地汚下屑越欠敬不一其端誠不勝瞿然驚悚移奉淨潔處改建碑閣謹鎖鑰嚴守護之道恐不可少緩分付地方官擧行何如上曰依爲之出擧條浩修曰永興府峽四社素稱殷實在前民戶幾爲四千而近來峽農連歲失稔居民漸次移徙昔之四千戶今不過千餘戶非但官需戶役之大段減縮簽丁尤無以分排疊役夥然實爲目下最難支之端云正軍則固不敢議到而如兵營假率不過收錢排朔之役比之他軍公私輕重懸殊且永興以豐沛舊地上奉殿宮所重與他邑自別兵營假率軍官七百六十名內限二百名或減額或移定他邑間從便變通之意知委道臣何如上曰令道臣別究蘇弊之方論理狀聞可也出擧條浩修曰定和陵洞口外居民朴大命年今七十本來勤幹昨冬大雪稚松擧皆偃仆大命周行火巢內拂去積雪盡起而築之其數殆近萬數近來民習愚頑各陵下居生者撨採狼藉實難禁止而今此大命之不待官令能知所重而效勞者極爲可嘉如此之類別加褒賞然後遐俗可以知所勸懲故敢此仰達矣上曰聞甚可嘉特爲加資以爲聳勸之地可也出擧條浩修曰德源府元山爲北關之大都會而居民皆以漁利資生古則用揮罹獵魚自先朝丙戌始知用防簾伊後簾坐歲漸增加至庚子辛丑間殆近二百坐故前之隨結收稅者改爲比摠以一百九十坐定式十餘年來依摠納稅而昨今年則海錯未免失利昨年簾坐之減縮爲十餘坐今年滅縮爲數十餘坐所縮之稅分排以徵於各簾故此爲目下漁戶難支之端云民人等願以此意仰陳天聽故敢此仰達矣上曰從時存數收稅俾除民弊事分付可也出擧條浩修曰淮陽府義嶺德溟兩廟卽新羅景德王時所建自高麗至于我朝皆降香祝春秋以祀而向因道臣狀請已爲重新廟貌且改備籩豆然百餘年來一任其荒頹者皆因守直之無人今幸修葺備儀若於兩廟各置守直二人磨鍊若干料米則庶有看護之效故敢此仰達矣上曰依爲之旣聞之該倅出自近密當下送香祝爲獻官別爲致祭可也出擧條浩修曰內閣新造聚珍字譜纔已完編進獻而更準十六萬字加造然後始可分排於活印矣御製詩文諸集以外經史禮樂之蒐羅闡發嘉惠來學者今爲數十餘種而聖念每軫於省費勿令雕版故尙在鈔本無由廣布此實臣等不能導達對掦之致也伏見字譜點劃整齊體制曲雅以此活印御製諸書頒諸中外使草野之土亦得以與聞一二則誠爲作成之要道斯文之大幸而無雕版之勞有嘉惠之效別定看役一人下逆箕營以字譜加造十六萬字容入物力則道內三賑穀中限二萬石取耗劃給以爲發賣取用之地似好故敢此仰達矣上曰依爲之出擧條命退諸臣以次退出
정조 16년
壬子閏四月二十四日辰時上御重熙堂右副承旨入侍時右副承旨李翼晉假注書尹益烈記注官金良倜記事官林景鎭以次進伏訖上命讀公事訖命翼晉書榻敎曰都承旨聞有實𧏮許遞前望單子入之待下批牌招察任命退承史以次退出
정조 16년
壬子閏四月二十四日申時上御重熙堂右副承旨入侍時右副承旨李翼晉假注書尹益烈記注官安經心金良倜以次進伏訖上命讀公事書判付訖命退承史以次退出
정조 16년
行都承旨李祖源坐左承旨林濟遠坐右承旨金履翼坐左副承旨李濟萬坐直右副承旨李翼晉坐同副承旨金孝建坐直注書李海淸仕直一員未差假注書尹益烈仕事變假注書任㸁仕
정조 16년
李翼晉啓曰備邊司郞廳來言今日賓廳日次而大臣有身病不得來會云矣敢啓傳曰知道
정조 16년
金孝建啓曰右尹徐龍輔同義禁李東泰除拜後過三日不爲出肅依定式推考警責仍卽牌招察任何如傳曰以實病纔遞承宣又有衆所共知老病者竝許遞可也
정조 16년
金孝建啓曰玉堂上下番俱空已至經宿事甚未安修撰李祉永旣有只推之命更卽牌招入直何如傳曰允
정조 16년
金履翼啓曰合辭方張之時兩司無詣臺之員事甚未安今日政新除授兩司諸臺竝待下批牌招掌令李柱延一體牌招何如傳曰允
정조 16년
金孝建啓曰玉堂上下番俱空已至多日事甚未安副校理李貞運旣有只推之命更卽牌招入直何如傳曰允
정조 16년
金孝建啓曰副修撰韓光植自鄕上來云卽爲牌招入直何如傳曰允
정조 16년
金孝建啓曰玉堂上下番俱空事甚未安副修撰崔顯重旣有只推之命卽爲牌招何如傳曰允
정조 16년
司諫柳雲羽持平沈達漢獻納朴瑞源正言韓致應啓曰諸遲晩後物故罪人啓能亟施孥籍之典趾賊等凶種夬施邦刑養遂獻遂李觀源竝令王府設鞫得情措辭見上請夏賊子女亟施顯戮之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑措辭見上請物故罪人國榮亟施孥籍之典措辭見上請梟示罪人明謙正刑罪人以謙亟施孥戮之典逆復庶子好石亟施處絞之律荐棘罪人時偉設鞫得情夬正王法措辭見上請遲晩罪人宇鎭捧根脚夬正王法措辭見上請放逐鄕呈罪人金重淳趙德涵亟令王府設鞫嚴問夬施當律措辭見上請柳星漢設鞫嚴問期於得情夬正邦刑措辭見上請承款後物故罪人九宗亟施孥籍之典措辭見上答曰不允
정조 16년
持平沈達漢啓曰請爲奴罪人河翼龍亟令王府設鞫得情夬正王法措辭見上請前掌令柳施以遠竄之典措辭見上請伊日憲府諸臺臺臣竝施刊削之典措辭見上請秋曹罪人柳師文亟命王府設鞫嚴問期於得情夬正王法措辭見上答曰不允
정조 16년
司諫柳雲羽啓曰請爲奴罪人河翼龍亟令王府設鞫得情夬正王法措辭見上請金甲島爲奴罪人克觀古今島爲奴罪人克泰更令王府嚴鞫得情夬正王法措辭見上請逆賊尙魯亟施孥戮之典措辭見上請秋曹罪人柳師文亟令王府設鞫嚴問夬正典刑措辭見上答曰不允
정조 16년
壬子閏四月二十五日卯時上御誠正閣右承旨右副承旨入侍時右承旨金履翼右副承旨李翼晉假注書尹益烈記注官承膺祚記事官洪樂游以次進伏訖上命讀公事書判付訖命退承史以次退出
정조 16년
行都承旨李祖源病左承旨林濟遠坐直右承旨金履翼坐左副承旨李濟萬坐右副承旨李翼晉坐直同副承旨金孝建坐注書李海淸仕一員未差假注書尹益烈仕直事變假注書任㸁仕
정조 16년
李翼晉以都摠府言啓曰今日內三廳武兼禁軍及軍兵等中日習射請出標信傳曰知道
정조 16년
傳于金履翼曰下直守令留待
정조 16년
傳于金履翼曰下直守令入侍
정조 16년
金孝建啓曰副校理李貞運修撰李祉永副修撰崔顯重牌不進罷職傳旨今方捧入而校理林道浩尹光普疏批未下副校理李殷模修撰李義駿副修撰韓光植俱在外玉堂上下番俱空已至多日事甚未安未差之代政官牌招開政差出待下批牌招以爲推移入直之地何如傳曰允
정조 16년
有政吏批判書金履素在外參判金憙進參議未差同副承旨金孝建進啓曰判書金履素在外參議未差小臣獨政未安何以爲之敢稟傳曰仍爲之以李殷模爲副應敎金思穆爲刑曹判書李𡊠爲判尹洪明浩爲刑曹參判李在學爲左尹李漢豐爲右尹徐榮輔爲刑曹參議徐浩修爲知義禁徐有隣爲知經筵奇彦鼎爲同義禁鄭景祚爲宗簿正禁府都事鄭文綏東部都事徐澈修相換贈開宗立敎普照法眼廣濟功德翊命熙運東方第一大法師僧無學賜師號事承傳
정조 16년
兵批判書李秉模進參判李鎭復病參議李喆模入直參知申獻朝病右副承旨李翼晉進以鄭元大爲五衛將金碩振爲忠壯將李尙級爲代登萬戶柳維爲慶熙將金永勉爲武兼申大恒爲南道參軍司直徐有防朴祐源徐龍輔同知李東芳竝單付
정조 16년
金孝建啓曰校理尹光普林道浩疏批未下副校理李貞運修撰李祉永副修撰韓光植崔顯重傳旨未下副應校李殷模修撰李義駿俱在外玉堂上下番俱空已至多日事甚未安未差之代今日政差出待下批仍卽牌招以爲入直之地何如傳曰允